Hvað gerist ef öll tígrisdýr ( allar tegundir ) deyja út ? Líklega yrði ekki neitt vistfræðilegt hrun þótt tígrisdýr hyrfu þar sem þau lifa á tiltölulega afmörkuðum og litlum svæðum . Ef tígrisdýr yrðu útdauð færu áhrifin væntanlega eftir aðstæðum á þeim svæðum þar sem þau lifa nú . Þar sem tígrisdýrum hefur fækkað hefur öðrum stórvöxnum afræningjum fjölgað og háttarlag þeirra breyst þótt þær breytingar séu ekki miklar í grundvallaratriðum . Á Indlandi eru það hlébarðar ( Panthera pardus ) og villihundar ( Cuon alpinus ) sem helst keppa við tígrisdýr um bráð og í Síberíu eru það aðallega úlfar ( Canis lupus ) og gaupur ( Lynx lynx ) . Þegar síberíutígrisdýrinu fækkaði niður í nokkra tugi dýra í Ussurilandi ( í Rússlandi ) um miðja síðustu öld þá fjölgaði úlfum og gaupum . Vísindamenn hafa einnig tekið eftir því að á þeim svæðum þar sem tígrisdýr hafa horfið sökum veiðiþjófnaðar hefur háttarlag hlébarða breyst á þann hátt að þeir halda sig meira á jörðinni og éta bráð sína frekar þar en að bera hana upp í tré . Ef tígrisdýrin væru einu stóru rándýrin á svæðinu myndi málið horfa öðru vísi við . Þá er líklegt að afleiðingar þess að þau hyrfu yrðu þær að veiðidýrum fjölgaði , jafnvel óhóflega , sem gæti að lokum leitt til ofbeitar og í kjölfarið hnignunar í gróðurfari . Nokkur dæmi eru þekkt þar sem stór rándýr hafa horfið , svo sem víða í Bandaríkjunum þar sem fjallaljón ( Puma concolor ) og úlfar ( Canis lupus ) hurfu af stórum svæðum , og í kjölfari fjölgaði dádýrum óhóflega . Í ljósi reynslunnar má því gera ráð fyrir að öðrum stórum rándýrum sem hafa sambærilega vistfræðilega stöðu og tígrisdýr farnist vel við brotthvarf tígrisdýra . Ef það eru enginn önnur rándýr sem hagnast á brotthvarfinu þá gæti það leitt til offjölgunar grasbíta sem í kjölfarið myndi leiða til ofbeitar á svæðinu . Hins vegar eru rökin fyrir því að reyna að bjarga tígrisdýrum frá því að deyja út ekki eingöngu vistfræðileg heldur ekki síður menningarleg , þar sem tígrisdýr hafa merkingu fyrir fólk . Tígrisdýr er meðal annars þjóðardýr Indlands auk þess að vera héraðsdýr nokkurra héraða í Asíu svo sem í Primorye sýslu í austurhluta Rússlands . Á Vísindavefnum eru fjölmörg önnur svör um tígrisdýr , til dæmis :